N á v r h

VYHLÁŠKA

Ministerstva kultúry Slovenskej republiky

z ....... 2015,

ktorou sa ustanovujú podrobnosti o spôsobe vedenia odbornej  evidencie, revízii a vyradovaní  knižničného fondu v knižniciach

Ministerstvo kultúry Slovenskej republiky podľa § 30 zákona č. .../2015 Z. z.  o knižniciach a o zmene a doplnení zákona č. 206/2009 Z. z. o múzeách a o galériách a o ochrane predmetov kultúrnej hodnoty a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení zákona č. 38/2014 Z. z. ustanovuje:

§ 1

(1)	V odbornej evidencii knižničného fondu (ďalej len „odborná evidencia“) sa vedie každý knižničný dokument zaradený do knižničného fondu bez ohľadu na spôsob nadobudnutia a formu nosiča. Patrí sem najmä kniha, každý samostatný zväzok knihy, samostatný zväzok diela na pokračovanie, ukončený ročník periodika, hudobnina, rukopis, grafika, obraz, kresba, kartografický knižničný dokument, patentový a firemný dokument, technická norma, audiovizuálny a mikrografický dokument (ďalej len "knižničná jednotka").
(2)	Odborná evidencia sa člení na základnú odbornú evidenciu a pomocnú odbornú evidenciu.

§ 2

(1)	Základnú odbornú evidenciu vytvára
a)	prírastkový zoznam,
b)	zoznam úbytkov.
(2)	Prírastkový zoznam obsahuje najmä tieto identifikačné údaje o knižničnej jednotke
a)	prírastkové číslo,
b)	signatúru, ak sa nezhoduje s prírastkovým číslom,
c)	meno a priezvisko autora a názov,
d)	vydavateľské údaje – miesto vydania, vydavateľ, rok vydania,
e)	dátum zápisu,
f)	poznámku o vyradení,
g)	cenu,
h)	medzinárodné štandardné číslo knihy (ISBN), medzinárodné štandardné číslo seriálu (ISSN) alebo medzinárodné štandardné číslo hudobniny (ISMN),
i)	spôsob nadobudnutia,
j)	jazyk knižničného dokumentu,
k)	údaje o prílohách. 
(3)	Údaje v  prírastkovom zozname uvedené v odseku 2 písm. h) až k) sa uvádzajú podľa evidenčnej a štatistickej potreby knižnice. 
(4)	Prírastkový zoznam sa vedie tak, aby sa zabezpečila nezameniteľnosť jednotlivých záznamov. Pod jedno prírastkové číslo sa zapisuje len jedna knižničná jednotka, ktorá sa označí príslušným prírastkovým číslom. 
(5)	Knižnica odborne eviduje  knižničný fond spravidla v jednom prírastkovom zozname a v jednom zozname úbytkov. Ak má knižnica viac prírastkových zoznamov a zoznamov úbytkov vedie ich zoznam.
(6)	Zoznam úbytkov obsahuje najmä tieto identifikačné údaje o vyradenej knižničnej jednotke
a)	poradové číslo, 
b)	prírastkové číslo, 
c)	signatúru, ak sa nezhoduje s prírastkovým číslom,
d)	meno a priezvisko autora a názov,
e)	dátum zápisu,
f)	dôvod vyradenia s odkazom na doklad o vyradení,
g)	cenu.
(7)	Ak knižnica vyraďuje knižničné jednotky hromadne, možno v zozname úbytkov uviesť iba rozpätie poradových čísiel s odkazom na samostatne spracovaný zoznam vyradených knižničných dokumentov. Zoznam obsahuje údaje identické s údajmi v zozname úbytkov. Jedno vyhotovenie takého zoznamu s presným vyznačením poradových čísiel zo zoznamu úbytkov tvorí neoddeliteľnú súčasť zoznamu úbytkov.
(8)	Zoznam úbytkov sa vedie tak, aby sa zabezpečila nezameniteľnosť jednotlivých záznamov. Vyradenie knižničnej jednotky sa vyznačí v prírastkovom zozname s uvedením poradového čísla zo zoznamu úbytkov.
(9)	Prírastkový zoznam a zoznam úbytkov sú súčasťou knižničného fondu a trvalo sa uchovávajú.
(10)	Podkladom pre základnú odbornú evidenciu knižničnej jednotky je najmä
a)	nadobúdací doklad, 
b)	doklad o vyradení,
c)	doklad o revízii.

§ 3

(1)	Pomocnú odbornú evidenciu tvorí najmä
a)	evidencia periodík,
b)	evidencia knižničných jednotiek získaných a odosielaných na výmenu.
(2)	Jednotlivé čísla dochádzajúcich periodík sa evidujú v pomocnej evidencii, ktorá spravidla obsahuje
a)	názov, podnázov, rok, ročník, periodicitu a medzinárodné štandardné číslo seriálu (ISSN),
b)	údaje o dodávateľovi a úhrade,
c)	vyznačenie prijatých  čísiel periodík.
(3)	Dokumenty získané knižnicou na výmenu sa evidujú v pomocnej evidencii, ktorá spravidla obsahuje
a)	poradové číslo,
b)	meno a priezvisko autora, názov, miesto a rok vydania,
c)	dátum zápisu,
d)	cenu publikácie,
e)	údaje o odoslaní,
f)	odkaz na doklad o nadobudnutí.
(4)	Odborná evidencia sa vedie v  listinnej alebo elektronickej podobe.  O forme vedenia odbornej evidencie rozhoduje osoba poverená vedením knižnice zriaďovateľom alebo zakladateľom knižnice (ďalej len „poverená osoba“). Ak sa základná odborná evidencia vedie v elektronickej podobe, knižnica vyhotovuje po skončení kalendárneho roka tlačený výstup vo forme zviazaného a autorizovaného dokumentu. 

§ 4

(1)	Cieľom revízie knižničného fondu je fyzické porovnanie skutočného počtu knižničných jednotiek s evidovaným počtom knižničných jednotiek, ktoré tvoria knižničný fond knižnice. Poverená osoba určí plán čiastkových ročných revízií tak, aby sa zabezpečila úplnosť revízie knižničného fondu.)
(2)	Revíziu knižničného fondu vykoná revízna komisia (ďalej len "komisia"). Predsedu, tajomníka a ďalších členov komisie vymenuje poverená osoba. V knižnici, v ktorej to rozsah knižničného fondu vyžaduje, zabezpečuje revíziu samostatné pracovisko.
(3)	Podkladom na revíziu knižničného fondu je prírastkový zoznam a evidencia výpožičiek, prípadne ďalšie pomocné evidencie, najmä miestny zoznam alebo zoznam knižničných jednotiek, ktoré knižnica vypožičala.
(4)	O výsledku revízie sa vyhotovuje zápisnica, ktorú podpisujú všetci členovia komisie.
(5)	Zápisnica obsahuje najmä
a)	záznam o časovom úseku vykonania revízie, 
b)	mená a priezviská členov komisie,
c)	spôsob vykonania revízie, 
d)	rozsah revízie, najmä časť revidovaného knižničného fondu a počet revidovaných knižničných jednotiek, 
e)	zistené skutočnosti, najmä nesúlad medzi skutočným počtom a evidovaným počtom knižničných jednotiek,
f)	návrh na odstránenie nedostatkov zistených revíziou a prílohu so zoznamom knižničných jednotiek navrhnutých na vyradenie, ktorá obsahuje základné identifikačné údaje podľa § 2 ods. 2 písm. a) až d) a g).
(6)	Zápisnica o výsledku revízie je pre poverenú osobu podkladom na vyradenie chýbajúcich, poškodených alebo zastaraných knižničných jednotiek z knižničného fondu a na odstránenie nedostatkov zistených revíziou.
§ 5

(1)	Predmetom vyraďovania je knižničná jednotka, ktorá najmä: je multiplikátom alebo duplikátom knižničnej jednotky, nezodpovedá  zameraniu knižnice, z obsahovej stránky je zastaraná, je poškodená alebo stratená.
(2)	Podkladom na vyradenie je zoznam knižničných jednotiek navrhnutých na vyradenie, ktorý obsahuje základné identifikačné údaje podľa § 2 ods. 2 písm. a) až d) a g) s uvedením dôvodu vyradenia.
(3)	Návrh na vyradenie a zoznam vyraďovaných knižničných jednotiek vypracuje vyraďovacia komisia zložená najmenej z troch členov. Predsedu a ďalších členov vyraďovacej komisie vymenúva poverená osoba. Návrh na vyradenie knižničných jednotiek podpíšu členovia vyraďovacej komisie.
(4)	O vyradení knižničnej jednotky rozhoduje poverená osoba na základe návrhu vyraďovacej komisie.
(5)	Vyradená knižničná jednotka sa odpisuje záznamom v zozname úbytkov a záznamom v prírastkovom zozname.

§ 6

Zrušuje sa vyhláška Ministerstva kultúry Slovenskej republiky č. 421/2003 Z. z., ktorou sa  ustanovujú podrobnosti o spôsobe vedenia odbornej  evidencie, vyraďovaní a revízii knižničného fondu v knižniciach.  

§ 7

Táto vyhláška nadobúda účinnosť .......... 2015.

Marek Maďarič, minister kultúry